רש"י מנוקד על המקרא/ספר ויקרא/פרשת תזריע
פרשת תזריע

הודעה: הניקוד הוא אינטואיטיבי ולא הוּגָּהּ

פרק יב
(א) 

(ב)  אִשָּׁה כִּי תַזְרִיעַ. אָמַר ר' שַׁמְלָאִי כְּשֵׁם שֶׁיְּצִירָתוֹ שֶׁל אָדָם אַחַר כָּל בְּהֵמָה חָיָה וָעוֹף בְּמַעֲשֵׂה בְּרֵאשִׁית, כָּךְ תּוֹרָתוֹ נִתְפָּרְשָׁה אַחַר תּוֹרַת בְּהֵמָה חָיָה וְעוֹף:
כִּי תַזְרִיעַ. לְרַבּוֹת שֶׁאֲפֵלוֹ יְלָדָתוֹ מָחוּי, שֶׁנִּמְחָה וְנַעֲשָׂה כְּעֵין זֶרַע, אִמּוֹ טְמֵאָה לֵדָה: 
כִּימֵי נִדַּת דְּוֹתָהּ תִּטְמָא. כַּסֵּדֶר כָּל טֻמְאָה הָאֲמוּרָה בְּנִדָּה מְטַמְּאָה בְּטֻמְאַת לֵדָה, וַאֲפִלּוּ נִפְתָּח הַקֶּבֶר בְּלֹא דָּם: 
דְּוֹתָהּ.לְשׁוֹן דָּבָר הַזָּב מִגּוּפָהּ. לָשׁוֹן אַחֵר לָשׁוֹן מַדְוֵה וְחֹלִי, שֶׁאֵין אִשָּׁה רוֹאָה דָּם שֶׁלֹּא תֶּחֱלֶה (יג: תְּחִלָּה) רֹאשָׁהּ וְאֵבָרֶיהָ כְּבֵדִין עָלֶיהָ:

(ג) 

(ד)  תֵּשֵׁב... וְאֶל הַמִּקְדָּשׁ לֹא תָבֹא עַד מְלֹאת. אֵין תֵּשֵׁב אֶלָּא לָשׁוֹן עַכָּבָה, כְּמוֹ (דְּבָרִים א מו) וַתֵּשְׁבוּ בְּקָדֵשׁ, וַיֵּשֶׁב בְּאֵלֹנֵי מַמְרֵא (בְּרֵאשִׁית יג יח):  
בִּדְמֵי טָהֳרָה.  אַף עַל פִּי שֶׁרוֹאֶה דָּם טְהוֹרָה: 
בִּדְמֵי טָהֳרָה. לֹא מַפִּיק הֵא, וְהוּא שֵׁם דָּבָר, כְּמוֹ טֹהַר: 
יְמֵי טָהֳרָהּ. מַפִּיק הֵא, יְמֵי טֹהַר שֶׁלָּהּ: 
בְּכָל קֹדֶשׁ וגו'.  לְרַבּוֹת אֶת הַתְּרוּמָה, לְפִי שֶׁזּוֹ טְבוּלַת יוֹם אָרֹךְ, שֶׁטָּבְלָה לְסוֹף שִׂבְעָה וְאֵין שִׁמְּשָׁהּ מַעֲרִיב לְטָהָרָהּ עַד שְׁקִיעַת הַחַמָּה שֶׁל יוֹם אַרְבָּעִים, שֶׁלְּמָחָר תָּבִיא אֶת כַּפָּרַת טָהָרָתָהּ: 
לֹא תִגָּע.אַזְהָרָה לָאוֹכֶל וְכוּ' כְּמוֹ שֶׁשְׁנוּיָה בִּיבָמוֹת (עה א):

(ה) 

(ו) 

(ז)  וְהִקְרִיבוֹ . לִמֵּדְךָ שֶׁאֵין מְעַכְּבָהּ לֶאֱכֹל בַּקָּדָשִׁים אֶלָּא אֶחָד מֵהֶם. וְאֵי זֶה הוּא, זֶה חַטָּאת, שֶׁנֶּאֱמַר וְכִפֶּר עָלֶיהָ הַכֹּהֵן וְטָהֵרָה, מִי שֶׁהוּא בָּא לְכַפֵּר, בּוֹ הַטָּהֳרָה תְּלוּיָה: 
וְטָהֲרָה. מִכְּלָל שֶׁעַד כָּאן קְרוּיָה טְמֵאָה: 

(ח)  אֶחָד לְעֹלָה וְאֶחָד לְחַטָּאת. לֹא הִקְדִּימָהּ הַכָּתוּב אֶלָּא לְמִקְרָאָה, אֲבָל הַקְרָבַת חַטָּאת קוֹדֵם לְעוֹלָה, כָּךְ שָׁנִינוּ בִּזְבָחִים בְּפֶרֶק כָּל הַתָּדִיר (זבחים צ א): 

פרק יג
(א) 

(ב)  שְׂאֵת אוֹ סַפַּחַת וגו'. שֵׁמוֹת נְגָעִים הֵם וּלְבָנוֹת זוֹ מִזּוֹ: 
בַהֶרֶת. חֲבַרְבּוּרוֹת טַיאר בְּלַעַז [כֶּתֶם] וְכֵן (איוב לז כא)  בָּהִיר הוּא בַּשְּׁחָקִים: 
אֶל אַהֲרֹן וגו'.  גְּזֵרַת הַכָּתוּב הִיא שֶׁאֵין טֻמְאַת נְגָעִים וְטָהָרָתָן אֶלָּא עַל פִּי כֹּהֵן: 

(ג)  וְשֵׂעָר בַּנֶּגַע הָפַךְ לָבָן. מִתְחִלָּה שָׁחֹר וְהָפַךְ לְלָבָן בְּתוֹךְ הַנֶּגַע, וּמִעוּט שֵׂעַר שְׁנַיִם: 
עָמֹק מֵעוֹר בְּשָׂרוֹ. כָּל מַרְאֶה לָבָן עָמֹק הוּא, כְּמַרְאֶה חַמָּה עֲמֻקָּה מִן הַצֵּל: 
וְטִמֵּא אֹתוֹ. יֹאמַר לוֹ טָמֵא אַתָּה, שֶׁשֵׂעַר לָבָן סִימָן טֻמְאָה הוּא גְּזֵרַת הַכָּתוּב: 

(ד)  וְעָמֹק אֵין מַרְאֶהָ. לֹא יָדַעְתִּי פֵּרוּשׁוֹ: 
וְהִסְגִּיר. יַסְגִּירֶנּוּ בְּבַיִת אֶחָד וְלֹא יֵרָאֶה עַד סוֹף הַשָּׁבוּעַ, וְיוֹכִיחוּ סִימָנִים עָלָיו:

(ה) בְּעֵינָיו. בְּמַרְאֵהוּ וּבְשִׁעוּרוֹ הָרִאשׁוֹן: 
וְהִסְגִּירוֹ שֵׁנִית.  הָא אִם פָּשָׂה בְּשָׁבוּעַ רִאשׁוֹן טָמֵא מוּחְלָט:

שני
(ו)  כֵּהָה. הֻכְהָה מֵרְאִיָּתוֹ, הָא אִם עָמַד בְּמַרְאִיתוֹ אוֹ פָּשָׂה טָמֵא: 
מִסְפַּחַת. שֵׁם נֶגַע טָהוֹר: 
וְכִבֶּס בְּגָדָיו וְטָהֵר. הוֹאִיל וְנִזְקָק לְהֶסְגֵּר נִקְרָא טָמֵא וְצָרִיךְ טְבִילָה: 

(ז) 

(ח) וְטִמְּאוֹ הַכֹּהֵן. וּמִשֶּׁטִמְּאוֹ הֲרֵי הוּא מֻחְלָט וְזָקוּק לְצִפֳּרִים וּלְתִגְלַחַת וּלְקָרְבָּן הָאָמוּר בְּפָרָשַׁת זֹאת תִּהְיֶה: 
צָרַעַת הִוא. הַמִּסְפַּחַת הַזֹּאת: 
צָרַעַת. לָשׁוֹן נְקֵבָה: 

(ט)  נֶגַע. לָשׁוֹן זָכָר:

(י) וּמִחְיַת. שינמינט בלעז [רָפוּי], שֶׁנֶּהְפָּךְ מִקְצָת הַלֹּבֶן שֶׁבְּתוֹךְ הַשְּׂאֵת לְמַרְאֵה בָּשָׂר, אַף הוּא סִימַן טֻמְאָה, שֵׂעַר לָבָן בְּלֹא מִחְיָה, וּמִחְיָה בְּלֹא שֵׂעַר לָבָן, וְאַף עַל פִּי שֶׁלֹּא נֶאֶמְרָה מִחְיָה אֶלָּא בַּשְּׂאֵת, אַף בְּכָל הַמַּרְאוֹת וְתוֹלְדוֹתֵיהֶן הוּא סִימַן טֻמְאָה:

(יא) צָרַעַת נוֹשֶׁנֶת הִוא. מַכָּה יְשָׁנָה הִיא תַּחַת הַמִּחְיָה, וַחֲבוּרָה זוֹ נִרְאֵית בָּרֵיאָה מִלְּמַעְלָה וְתַחְתֶּיהָ מְלֵאָה לֵחָה, שֶׁלֹּא תֹּאמַר הוֹאִיל וְעָלְתָה מִחְיָה אֲטַהֲרֶנָּה: 

(יב)  מֵרֹאשׁוֹ. שֶׁל אָדָם וְעַד רַגְלָיו: 
לְכָל מַרְאֵה עֵינֵי הַכֹּהֵן. פְּרָט לְכֹהֵן שֶׁחָשַׁךְ מֵאוֹרוֹ: 

(יג) 

(יד) 
 וּבְיוֹם הֵרָאוֹת בּוֹ בָּשָׂר חַי. אִם צָמְחָה בּוֹ מִחְיָה הֲרֵי כְּבָר פֵּרֵשׁ שֶׁהַמִּחְיָה סִימַן טֻמְאָה, אֶלָּא הֲרֵי שֶׁהָיָה הַנֶּגַע בְּאֶחָד מֵעֶשְׂרִים וְאַרְבָּעָה רָאשֵׁי אֵבָרִים שֶׁאֵין מְטַמְּאִין מִשּׁוּם מִחְיָה, לְפִי שֶׁאֵין נִרְאָה הַנֶּגַע כֻּלוּ כְּאֶחָד שֶׁשֹׁפֵעַ אֵלָךְ וְאֵלָךְ, וְחָזַר רֹאשׁ הָאֵבֶר וְנִתְגַּלָּה שִׁפּוּעוֹ עַל יְדֵי שֻׁמָן, כְּגוֹן שֶׁהִבְרִיא וְנַעֲשָׂה רָחָב וְנִרְאֵית בּוֹ הַמִּחְיָה, לִמְדָנוּ הַכָּתוּב שֶׁתִּטְמָא: 
וּבְיוֹם. מַה תַּלְמוּד לוֹמַר, לְלַמֵּד יֵשׁ יוֹם שֶׁאַתָּה רוֹאֶה בּוֹ וְיֵשׁ יוֹם שֶׁאֵין אַתָּה רוֹאֶה בּוֹ, מִכָּאן אָמְרוּ חָתָן נוֹתְנִין לוֹ כָּל שִׁבְעַת יְמֵי הַמִּשְׁתֶּה לוֹ וְלִכְסוּתוֹ וּלְבֵיתוֹ, וְכֵן בָּרֶגֶל נוֹתְנִין לוֹ כָּל יְמֵי הָרֶגֶל: 

(טו) 

(טז) 

(יז) 

שלישי
(יח)  שְׁחִין. לָשׁוֹן חִמּוּם, שֶׁנִּתְחַמֵּם הַבָּשָׂר בְּלִקּוּי הַבָּא לוֹ מֵחֲמַת מַכָּה, שֶׁלֹּא מֵחֲמַת הָאוּר: 
וְנִרְפָּא. הַשְּׁחִין הֶעֱלָה אֲרוּכָה וּבִמְקוֹמוֹ הֶעֱלָה נֶגַע אַחֵר:

(יט)  אוֹ בַהֶרֶת לְבָנָה אֲדַמְדָּמֶת. שֶׁאֵין הַנֶּגַע לָבָן חָלָק אֶלָּא פָּתוּךְ וּמְעֹרָב בִּשְׁתֵּי מַרְאוֹת לֹבֶן וְאוֹדֵם:

(כ)  מַרְאֶהָ שָׁפָל. וְאֵין מַמָּשָׁהּ שָׁפָל, אֶלָּא מִתּוֹךְ לַבְנוּנִיתוֹ הוּא נִרְאֶה שָׁפָל וְעָמֹק, כְּמַרְאֶה חַמָּה עֲמֻקָּה מִן הַצֵּל:

(כא) 

(כב)  נֶגַע הִוא. הַשְּׂאֶת הַזֹּאת אוֹ הַבַּהֶרֶת: 

(כג)  תַּחְתֶּיהָ. בִּמְקוֹמָהּ:
 צָרֶבֶת הַשְּׁחִין. כְּתַרְגּוּמוֹ רֹשֶׁם שִׁיחֲנָא, אֵינוֹ אֶלָּא רֹשֶׁם הֶחִמּוּם הַנִכָּר בַּבָּשָׂר. כָּל צָרֶבֶת לָשׁוֹן רְגִיעַת עוֹר הַנִּרְגָּע מֵחֲמַת חִמּוּם, כְּמוֹ (יְחֶזְקֵאל כא ג) וְנִצְרְבוּ בָהּ כָּל פָּנִים, רֶיְטְרִיר בְּלַעַז: 
צָרֶבֶת. ריטישמינט בלעז: 

רביעי
(כד) מִחְיַת הַמִּכְוָה. שיינימנט בלעז [רָפוּי] כְּשֶׁחַיְתָה הַמִּכְוָה נֶהֶפְכָה לְבַהֶרֶת פְּתוּכָה אוֹ לְבָנָה חַלָּקָה. וְסִימָנֵי מִכְוָה וְסִימָנֵי שְׁחִין שָׁוִים הֵם, וְלָמָּה חִלְּקָן הַכָּתוּב, לוֹמַר שֶׁאֵין מִצְטָרְפִין זֶה עִם זֶה, נֹלָד חֲצִי גְּרִיס בִּשְׁחִין וָחֲצִי גְּרִיס בְּמִכְוָה לֹא יְדֻנוּ כַּגְרִיס:

(כה) 

(כו) 

(כז) 

(כח) 

חמישי
(כט)  בְּרֹאשׁ אוֹ בְזָקָן. בָּא הַכָּתוּב לְחַלֵּק בֵּין נֶגַע שֶׁבְּמָּקוֹם שֵׂעָר לְנֶגַע שֶׁבְּמָקוֹם בָּשָׂר, שֶׁזֶּה סִמָנוֹ בְּשֵׂעַר לָבָן וְזֶה סִמָנוֹ בְּשֵׂעָר צָהֹב: 

(ל)  וּבוֹ שֵׂעָר צָהֹב. שֶׁנֶּהְפָּךְ שֵׂעָר שָׁחֹר שֶׁבּוֹ לְצָהֹב: 
נֶתֶק הוּא. כָּךְ שְׁמוֹ שֶׁל נֶגַע, שֶׁבְּמָקוֹם שֵׂעָר: 

(לא) וְשֵׂעָר שָׁחֹר אֵין בּוֹ. הָא אִם הָיָה בּוֹ שֵׂעָר שָׁחֹר, טָהוֹר. וְאֵין צָרִיךְ לְהֶסְגֵּר שֶׁשֵׂעָר שָׁחֹר סִימַן טָהָרָה הוּא בִּנְתָקִים, כְּמוֹ שֶׁנֶּאֱמַר (פָּסוּק לז) וְשֵׂעָר שָׁחֹר צָמַח בּוֹ וְגֹו': 

(לב)  וְהִנֵּה לֹא פָשָׂה וגו'. הָא אִם פָּשָׂה אוֹ הָיָה בוֹ שֵׂעָר צָהֹב טָמֵא:

(לג) וְהִתְגַּלָּח. סְבִיבוֹת הַנֶּתֶק: 
וְאֶת הַנֶּתֶק לֹא יְגַלֵּחַ. מַנִּיחַ שְׁתֵּי שַׂעֲרוֹת סָמוּךְ לוֹ סָבִיב, כְּדֵי שֶׁיְּהֵא נִכָּר אִם פָּשָׂה, שֶׁאִם יִפְשֶׂה וְעָבַר הַשַּׂעֲרוֹת וְיֵצֵא לְמָקוֹם הַגִּלּוּחַ, טָמֵא: 

(לד) 

(לה) אַחֲרֵי טָהֳרָתֽוֹ. אֵין לִי אֶלָּא פּוֹשֶׂה לְאַחַר הַפְּטוֹר, מִנַּיִן אַף בְּסוֹף שָׁבוּעַ רִאשׁוֹן וּבְסוֹף שָׁבוּעַ שֵׁנִי, תַּלְמוּד לוֹמַר פָּשׂה יִפְשֶׂה: 

(לו) 

(לז)  וְשֵׂעָר שָׁחֹר. מִנַּיִן אַף הַיָּרֹק וְהָאָדֹם שֶׁאֵינוֹ צָהֹב, תַּלְמוּד לוֹמַר וְשֵׂעָר. וְלְמָה צָהֹב דּוֹמֶה, לְתַבְנִית הַזָּהָב. צָהֹב, כְּמוֹ זָהֹב אורבלא בְּלַעַז [זָהֹב]: 
טָהוֹר הוּא וְטִהֲרוֹ הַכֹּהֵן. הָא טָמֵא שֶׁטִּהֲרוֹ הַכֹּהֵן, לֹא טָהוֹר:

(לח)  בֶּהָרֹת. חֲבַרְבּוּרוֹת:

(לט) כֵּהוֹת לְבָנֹת. שֶׁאֵין לֹבֶן שֶׁלָּהֶן עַז אֶלָּא כֵּהָה: 
בֹּהַק. כְּמִין לֹבֶן הַנִּרְאֶה בִּבְשַׂר אָדָם אָדֹם, שֶׁקּוֹרִין רוֹשׁ [אַדְמוֹנִי], בֵּין חֲבַרְבּוּרוֹת אַדְמִימוּתוֹ, קָרוּי בֹּהַק, כְּאִישׁ עֲדָשָׁן שֶׁבֵּין עֲדָשָׁה לַעֲדָשָׁה מַבְהִיק הַבָּשָׂר בְּלֹבֶן צַח:

שישי
(מ) קֵרֵחַ הוּא טָהוֹר הוּא. טָהוֹר מִטֻּמְאַת נְתָקִין, שֶׁאֵינוֹ נִדּוֹן בְּסִימָנֵי רֹאשׁ וְזָקָן, שֶׁהֵם מָקוֹם שֵׂעָר, אֶלָּא בְּסִימָנֵי נֶגַע עוֹר בָּשָׂר בְּשֵׂעָר לָבָן, מִחְיָה וּפִשְׂיוֹן:

(מא)  וְאִם מִפְּאַת פָּנָיו. מִשִּׁפּוּעַ קָדְקֹד כְּלַפֵּי פָּנָיו קָרוּי גַּבַּחַת, וְאַף הַצְּדָעִין שֶׁמִּכָּאן וּמִכָּאן בִּכְלָל. וּמִשִּׁפּוּעַ קָדְקֹד כְּלַפֵּי אֲחוֹרָיו, קָרוּי קָרַחַת: 

(מב) נֶגַע לָבָן אֲדַמְדָּם. פָּתוּךְ. מִנַּיִן שְׁאַר הַמַּרְאוֹת, תַּלְמוּד לוֹמַר נֶגַע: 

(מג) כְּמַרְאֵה צָרַעַת עוֹר בָּשָׂר. כְּמַרְאֶה הַצָּרַעַת הָאָמוּר בְּפָרָשַׁת עוֹר בָּשָׂר (פָּסוּק ב) אָדָם כִּי יִהְיֶה בְעוֹר בְּשָׂרוֹ. וּמָה אָמוּר בּוֹ, שֶׁמְּטַמֵּא בְּאַרְבַּע מַרְאוֹת וְנִדּוֹן בִּשְׁנֵי שָׁבוּעוֹת, וְלֹא כְּמַרְאֶה צָרַעַת הָאָמוּר בִּשְׁחִין וּמִכְוָה, שֶׁהוּא נִדּוֹן בְּשָׁבוּעַ אֶחָד, וְלֹא כְּמַרְאֶה נְתָקִין שֶׁל מָקוֹם שֵׂעָר שֶׁאֵין מְטַמְּאִין בְּאַרְבַּע מַרְאוֹת שְׂאֵת וְתוֹלַדְתָּהּ, בַּהֶרֶת וְתוֹלַדְתָּהּ: 

(מד) בְּרֹאשׁוֹ נִגְעוֹ. אֵין לִי אֶלָּא נְתָקִין, מִנַּיִן לְרַבּוֹת שְׁאַר הַמְּנֻגָּעִים, תַּלְמוּד לוֹמַר טָמֵא יִטַמְּאֶנּוּ, לְרַבּוֹת אֶת כֻּלָן. עַל כֻּלָן הוּא אוֹמֵר בְּגָדָיו יִהְיוּ פְּרוּמִים וְגֵו': 

(מה)  פְרֻמִים. קְרוּעִים: 
פָּרוּעַ. מְגֻּדָל שֵׂעָר: 
וְעַל שָׂפָם יַעְטֶה.  כָּאָבֵל: 
שָׂפָם. שֵׂעָר הַשְּׂפָתַיִם גירנון בְּלַעַז [שָׂפָם]: 
וְטָמֵא טָמֵא יִקְרָא. מַשְׁמִיעַ שֶׁהוּא טָמֵא וְיִפְרְשׁוּ מִמֶּנּוּ:

(מו) בָּדָד יֵשֵׁב. שֶׁלֹּא יִהְיוּ שְׁאָר טְמֵאִים יוֹשְׁבִים עִמּוֹ. וְאָמְרוּ רַבּוֹתֵינוּ מָה נִשְׁתַּנָּה מִשְּׁאַר טְמֵאִים לֵשֵׁב בָּדָד, הוֹאִיל וְהוּא הִבְדִּיל בְּלָשׁוֹן הָרַע בֵּין אִישׁ לְאִשְׁתּוֹ וּבֵין אִישׁ לְרֵעֵהוּ, אַף הוּא יִבָּדֵל: 
מִחוּץ לַמַּחֲנֶה. חוּץ לְשָׁלֹשׁ מַחֲנוֹת: 

(מז) 

(מח)  לַפִּשְׁתִּים וְלַצָּמֶר שֶׁל פִּשְׁתִּים אוֹ שֶׁל צֶמֶר: 
אוֹ בְעוֹר. זֶה עוֹר שֶׁלֹּא נַעֲשָׂה בּוֹ מְלָאכָה: 
אוֹ בְּכָל מְלֶאכֶת עוֹר. זֶה עוֹר שֶׁנַּעֲשָׂה בּוֹ מְלָאכָה: 

(מט) יְרַקְרַק. יָרֹק שֶׁבִּירֹקִין: 
אֲדַמְדָּם. אָדָם שֶׁבָּאֲדֻמִים: 

(נ) 

(נא)  צָרַעַת מַמְאֶרֶת. לְשׁוֹן סִלּוֹן מַמְאִיר (יְחֶזְקֵאל כֹּחַ כד) . פוינינט בְּלַעַז [דּוֹקֵר]. וּמִדְרָשׁוֹ תֵּן בּוֹ מְאֵרָה שֶׁלֹּא תֵּהָנֶה הֵמֶנוּ: 

(נב) בַּצֶּמֶר אוֹ בַפִּשְׁתִּים. שֶׁל צֶמֶר אוֹ שֶׁל פִּשְׁתִּים, זֶהוּ פְּשׁוּטוֹ. וּמִדְרָשׁוֹ יָכוֹל יָבִיא גִּזֵּי צֶמֶר וַאֲנִיצֵי פִּשְׁתָּן וְיִשְׂרְפֵם עִמּוֹ, תַּלְמוּד לוֹמַר הִיא בָאֵשׁ תְּשָּׂרֵף, אֵינָהּ צְרִיכָה דָּבָר אַחֵר עִמָּהּ. אִם כֵּן מָה תַּלְמוּד לוֹמַר בַּצֶּמֶר אוֹ בַּפִּשְׁתִּים, לְהוֹצִיא אֶת הָאֵמָרִיּוֹת שֶׁבּוֹ, שֶׁהֵן מִמִּין אַחֵר. אֵמָרִיּוֹת לָשׁוֹן שָׂפָה, כְּמוֹ אִמְרָא:

(נג) 

(נד)  אֵת אֲשֶׁר בּוֹ הַנָּגַע. יָכוֹל מָקוֹם הַנֶּגַע בִּלְבָד, תַּלְמוּד לוֹמַר אֵת אֲשֶׁר בּוֹ הַנָּגַע. יָכוֹל כָּל הַבֶּגֶד כֻּלוֹ טָעוּן כִּבּוּס, תַּלְמוּד לוֹמַר הַנֶּגַע. הָא כֵּיצַד, יְכַבֵּס מִן הַבֶּגֶד עִמּוֹ: 

שביעי
(נה) אַחֲרֵי הֻכַּבֵּס. לָשׁוֹן הֵעָשׁוֹת: 
לֹא הָפַךְ הַנֶּגַע אֶת עֵינוֹ. לֹא הֻכְּהָה מִמַּרְאִיתוֹ: 
וְהַנֶּגַע לֹא פָשָׂה. שָׁמַעְנוּ שֶׁאִם לֹא הָפַךְ וְלֹא פָּשָׂה טָמֵא, וְאֵין צָרִיךְ לוֹמַר לֹא הָפַךְ וּפָשָׂה. הָפַךְ וְלֹא פָּשָׂה אֵינִי יוֹדֵעַ מָה יַעֲשֶׂה לוֹ, תַּלְמוּד לוֹמַר וְהִסְגִּיר אֶת הַנֶּגַע, מִכָּל מָקוֹם, דִּבְרִי רַבִּי יְהוּדָה. וַחֲכָמִים אוֹמְרִים וְכוּ', כִּדְאִיתָא בְּתוֹרַת כֹּהֲנִים. וּרְמַזְתִּיהָ כָּאן לֵיַּשֵּׁב הַמִּקְרָא עַל אֹפַנָיו: 
פְּחֶתֶת הִוא. לְשׁוֹן גֻּמָא, כְּמוֹ (שְׁמוּאֵל ב' יז ט) בְּאַחַת הַפְּחָתִים, כְּלוֹמַר שְׁפֵלָה הִיא, נֶגַע שֶׁמַּרְאָיו שׁוֹקְעִין: 
בְּקָרַחְתּוֹ אוֹ בְגַבַּחְתּוֹ. כְּתַרְגּוּמוֹ בִּשְׁחִיקוּתֵיהָ אוֹ בְּחַדְתּוּתִיהָ: 
קָרַחְתּוֹ. שְׁחָקִים יְשָׁנִים. וּמִפְּנֵי הַמִּדְרָשׁ שֶׁהֻצְרָךְ לִגְּזֵרָה שָׁוָה מִנַּיִן לִפְרִיחָה בִּבְגָדִים שֶׁהִיא טְהוֹרָה, נֶאֶמְרָה קָרַחַת וְגַבַּחַת בְּאָדָם, וְנֶאֶמְרָה קָרַחַת וְגַבַּחַת בִּבְגָדִים, מָה לְהַלָּן פֶּרַח בְּכֻלּוֹ טָהוֹר, אַף כָּאן פֶּרַח בְּכֻלּוֹ טָהוֹר, לְכָךְ אָחַז הַכָּתוּב לָשׁוֹן קָרַחַת וְגַבַּחַת. וּלְעָנִין פְּרוּשׁוֹ וְתַרְגּוּמוֹ זֶהוּ מַשְׁמָעוֹ קָרַחַת לָשׁוֹן יְשָׁנִים, וְגַבַּחַת לָשׁוֹן חֲדָשִׁים, כְּאִלּוּ נִכְתַּב בְּאַחֲרִיתוֹ אוֹ בְּקַדְמוּתוֹ, שֶׁהַקָּרַחַת לָשׁוֹן אֲחוֹרַיִם וְהַגַּבַּחַת לָשׁוֹן פָּנִים, כְּמוֹ שִׁכָּתּוּב (פָּסוּק מא) וְאִם מִפְּאַת פָּנָיו וְגֹו', וְהַקָּרַחַת כָּל שֶׁשׁוֹפֵעַ וְיוֹרֵד מִן הַקָּדְקֹד וּלְאַחֲרָיו, כָּךְ מְפֹרָשׁ בְּתוֹרַת כֹּהֲנִים:

(נו) וְקָרַע אֹתוֹ. יִקְרַע מְקוֹם הַנֶּגַע מִן הַבֶּגֶד וִישְׂרְפֶנּוּ:

מפטיר
(נז) פֹּרַחַת הִוא. דָּבָר הַחוֹזֵר וְצוֹמֵחַ: 
בָּאֵשׁ תִּשְׂרְפֶנּוּ.  אֶת כָּל הַבֶּגֶד:

(נח) וְסָר מֵהֶם הַנָּגַע. אִם כְּשֶׁכִּבְּסוּהוּ בַּתְּחִלָּה עַל פִּי כֹּהֵן, סָר מִמֶּנּוּ הַנֶּגַע לְגַמְרֵי: 
וְכֻבַּס.  לָשׁוֹן טְבִילָה. תַּרְגּוּם שֶׁל כִּבּוּסִן שֶׁבַּפָּרָשָׁה זוֹ לָשׁוֹן לִבּוּן וְיִתְחַוֵּר, חוּץ מִזֶּה שֶׁאֵינוֹ לְלִבּוּן אֶלָּא לִטְבֹּל, לְכָךְ תַּרְגּוּמוֹ וְיִצְטַבֵּעַ, וְכֵן כָּל כִּבּוּסֵי בְּגָדִים שֶׁהֵן לַטְבִילָה מְתַרְגְּמִין וְיִצְטַבֵּעַ: 

(נט)